‘AI’ จีนมาแล้ว สะเทือนไปทั้งโลก | #บทบรรณาธิการกรุงเทพธุรกิจ  

การพัฒนา DeepSeek โมเดลเอไอตัวล่าสุดจากน้ำมือของจีน สะท้อนให้เห็นถึงความก้าวหน้าทางเทคโนโลยี เอไอจีนกำลังไล่ตามสหรัฐอย่างรวดเร็ว โดยเฉพาะการพัฒนาด้วยต้นทุนที่ต่ำกว่ามาก แต่ได้ประสิทธิภาพที่สูง นี่คือความสามารถวิจัยและพัฒนาของจีนที่มีการพัฒนาขึ้นอย่างก้าวกระโดด

ผลกระทบที่เกิดขึ้นกับตลาดหุ้นฟิวเจอร์สสหรัฐที่ร่วงลงอย่างหนัก วานนี้ (28 ม.ค.) แสดงให้เห็นว่านักลงทุนเริ่มกังวลถึงการแข่งขันที่รุนแรงขึ้นในตลาด เอไอ โดยเฉพาะการที่จีนสามารถพัฒนาเทคโนโลยีที่มีประสิทธิภาพใกล้เคียงกับสหรัฐ แต่มีต้นทุนที่ต่ำกว่ามาก อาจส่งผลต่อส่วนแบ่งตลาดและการเติบโตของบริษัท เอไอ สหรัฐในอนาคต

จากนี้ การแข่งขันระหว่าง เอไอ จากทั้งสองประเทศคู่ปรับ สหรัฐ และจีน คงจะดุเดือด เข้มข้นมากขึ้น จีนมีข้อได้เปรียบด้านต้นทุน และฐานผู้ใช้งานในประเทศที่ใหญ่ ขณะที่สหรัฐมีความแข็งแกร่งด้านนวัตกรรมและระบบนิเวศ เอไอ ที่พัฒนามานาน การแข่งขันนี้จะนำไปสู่การพัฒนาเทคโนโลยี เอไอ ที่รวดเร็วยิ่งขึ้น และอาจเกิดการแบ่งตลาดตามภูมิภาคและความเชี่ยวชาญเฉพาะด้าน

ในแง่ธุรกิจ องค์กรต่างๆ หนีไม่พ้นต้องปรับตัว ยิ่งยุคนี้เทคโนโลยีมาไวเปลี่ยนไว ธุรกิจต้องรับมือให้ทัน เหนือสิ่งอื่นใด ทักษะของคนก็ต้องพัฒนาให้เหนือกว่า เอไอ ให้ได้ คนต้องเป็นคนคุมเอไอ ไม่ใช่ให้เอไอคุมคน การปรับตัวธุรกิจจากนี้ อาจต้องพิจารณาทางเลือกการใช้ เอไอ ที่หลากหลายมากขึ้น ต้องดูให้รอบคอบทุกมิติทั้งด้านประสิทธิภาพ ต้นทุน และความเสี่ยงการใช้งาน รวมถึงต้องติดตามพัฒนาการของเทคโนโลยีจากทั้งสองฝั่งอย่างใกล้ชิด เพื่อให้สามารถเลือกใช้เทคโนโลยีที่เหมาะสมกับองค์กรมากที่สุด

ส่วนผู้บริโภค การแข่งขันที่เพิ่มขึ้น ผู้บริโภคได้ประโยชน์ ถือเป็นผลดีในแง่ของทางเลือกที่มีมากขึ้น และราคาที่อาจลดลง แต่ในขณะเดียวกัน ผู้บริโภคก็ต้องมีความระมัดระวังในการเลือกใช้บริการ เอไอ โดยเฉพาะประเด็นด้านความปลอดภัยของข้อมูล และความน่าเชื่อถือของผลลัพธ์ที่ได้จากเอไอ

ท้ายที่สุด การแข่งขันระหว่าง เอไอ จากจีนและสหรัฐ จะนำไปสู่การพัฒนาเทคโนโลยีที่รวดเร็วขึ้น แต่อาจนำมาซึ่งความท้าทายในการกำกับดูแลและการสร้างมาตรฐานร่วมกันระหว่างประเทศ ซึ่งจะเป็นประเด็นสำคัญที่ทุกภาคส่วนต้องร่วมมือกันเพื่อให้การพัฒนา เอไอ เป็นไปในทิศทางที่เป็นประโยชน์ต่อสังคมโดยรวม

#กรุงเทพธุรกิจ #InsightForOpportunities #กรุงเทพธุรกิจEconomic #กรุงเทพธุรกิจTech #กรุงเทพธุรกิจAI